Mestská časť Bratislava - Nové Mesto

Materiál na rokovanie
Miestneho zastupiteľstva
dňa  17. 02. 2015

Správa o činnosti Kancelárie pre participáciu, informovanie o realizácii projektov participatívneho rozpočtu pre rok 2014 a o procese participatívneho rozpočtu pre rok 2015

Predkladá:							Materiál obsahuje:

Mgr. Rudolf Kusý						1. Dôvodová správa
starosta MČ B-NM						2. Správa o činnosti
3. Proces participatívneho rozpočtu 2015

Spracovateľ:
Peter Nedoroščík, Lukáš Bulko, Zuzana Krivošová, Martina Belanová										
Kancelária pre participáciu							

		 										   
Na rokovanie prizvať:					Stanovisko právnej skupiny:											   		
Bulko, Krivošová						- nie je potreba právneho posúdenia

Február  2015

Návrh uznesenia

Miestne zastupiteľstvo
na základe odporúčania Miestnej rady z dňa 03. 02. 2015
berie na vedomie

1.	Správu o činnosti Kancelárie pre participáciu 
2.  Proces participatívneho rozpočtu 2015

a/ s pripomienkami

b/ bez pripomienok

DÔVODOVÁ  SPRÁVA

Správa o činnosti Kancelárie pre participáciu a informovanie o procese participatívneho rozpočtu pre rok 2015 je plnením uznesenia 22/16 - Mechanizmus schvaľovania participatívneho rozpočtu, z dňa 3. 6. 2014.

SPRÁVA O ČINNOSTI KANCELÁRIE 

Kancelária pre participáciu sa primárne venuje týmto činnostiam:
-	pripravuje proces participatívneho rozpočtu pre nasledujúci kalendárny rok a koordinuje činnosti tohto procesu, teda predovšetkým realizáciu pripravených návrhov, v danom roku
-	realizuje procesy participatívneho plánovania verejných priestorov podľa zadania starostu mestskej časti
-	pripravuje a realizuje inovatívne participatívne procesy podľa zadania starostu mestskej časti
-	spravuje webovú stránku venovanú téme participácie pr.banm.sk

Posledná správa o činnosti bola predložená na júnovom zastupiteľstve. Od júla 2014 kancelária pracovala v nasledujúcich oblastiach:
-	koordinácia realizácie projektov z pilotného kola participatívneho rozpočtu 2014 a príprave participatívneho rozpočtu na rok 2015
-	koordinácia participatívneho procesu „Škultétyho“
-	dokončenie participatívneho plánovania územia bývalého cykloštadiónu
-	prevádzke webovej stránky

I. Správa o realizácii projektov pilotného kola participatívneho rozpočtu 2014
Z 11 víťazných projektov v celkovej hodnote 25 743€ sa v roku 2014 realizovalo 10, pričom 4 projekty nestihli zrealizovať všetky aktivity v roku 2014 ale dokončia ich v roku 2015. Prenáša sa suma celkovo 4 883,71 €, na dokončenie projektov pilotného kola v roku 2015. Nefinancovaný zostane projekt Zeleninovo (3759,50€). 

Vyúčtovanie všetkých projektov, podrobnejšie správy a fotografie sa nachádzajú na podstránkach jednotlivých projektov na pr.banm.sk.

Jednotlivé projekty:
Zeleninovo, Jarmila Buláková, 3759,5€
Opis projektu: Projekt mal za cieľ vytvoriť komunitnú záhradu využívajúcu prvky permakultúry a biodynamického hospodárenia, ktorá by následne obyvateľom ponúkla priestor na sebarealizáciu, stretávanie, výmenu skúseností a budovanie medziľudských vzťahov. Projekt chcel vytvoriť priestor pre relax, sociálne i edukačné aktivity. Vytipovené preto boli zariadenia polikliniky, ZŠ a MŠ, ubytovanie VŠ či priestory v okolí takýchto zariadení.
Projekt bol podporený občanmi no nakoniec nečerpal finančné prostriedky z rozpočtu BANM.
Dôvod a časový harmonogram prác:
Od apríla 2014 zástupcovia projektu spolu s Kanceláriou pre participáciu verejnosti, Pozemkovým fondom SR, poliklinikou Tehelná, školským úradom MČ BANM, Slovenskou technickou univerzitou, prednostom ale aj starostom hľadali vhodný pozemok na uskutočnenie zámeru. Dôvodom bolo to, že pôvodný vytipovaný priestor pri poliklinike Tehelná najskôr prisľúbili, no v neskoršej fáze projektu odstúpili od povolenia vytvoriť v tomto priestore komunitnú záhradu. 
Ďalšie komunikované priestory boli v okolí Mladej Gardy, ktoré taktiež po prvotnom prísľube neskôr pani riaditeľka študentského domova rušila. Rovnako aj priestor bývalej škôlky na Kyjevskej, kde pozemok patrí SPF SR, no budova je v súkromných rukách, a i tu pozemkový fond najprv spoluprácu prisľúbil, no neskôr odstúpil od projektu.
Oslovovali sme aj základné a materské školy v MČ BANM, no viaceré nemali dostatočne veľkú plochu, hoc ich idea komunitnej záhrady zaujala, prípadne pripravujú či pripravovali rekonštrukciu budov a tak sa nakoniec rozhodli využiť priestor na skladovanie stavebného materiálu, overovali sme aj priestor okolo stavby na Mikovínyho (nevyužitá budova), priestor za obchodnou prevádzkou súkromnej spoločnosti LIDL, priestory záhrad v záhradkárskych kolóniách, okolie Zátišia a aj priestory areálu Dimitrovka no ani v týchto prípadoch neboli koordinátori projektu úspešní (neochota majiteľov, vysoké nájomné, práca s náročnou komunitou bezdomovcov a Rómov na ktorú si koordinátori netrúfali, nedostatočne veľké priestory, zamorené územie). 
V decembri 2014 našli koordinátori vhodný pozemok na hranici MČ Rača a Nové mesto, no na strane Rače, čo bol aj dôvod, prečo nakoniec nebolo uskutočnené čerpanie prostriedkov z rozpočtu mestskej časti BANM. Projekt sa však rozbehol, no nie pod gesciou mestskej časti.
POzastávka, Ľuboš Korenčík, 2 500 €
Opis projektu: (informačné tabule NA zastávkach MHD Bratislava) Projekt má ambíciu prispieť k zlepšeniu orientácie, poznatkov a zvýšeniu záujmu o toto mesto, mesto v ktorom žijeme, o jeho vlastivedných, spoločenských, prírodopisných, umeleckých a historických rozmeroch. 
Projekt sa zrealizuje v roku 2015: Skupina nadšencov z projektu POzastávka sa vytrvalo pokúšala dohodnúť spoluprácu s Dopravným podnikom Bratislava, aby získali povolenie na inštaláciu infotabúľ. Spoluprácu sa napokon podarilo dosiahnuť.
Prvé 2 tabule sa budú inštalovať na 2 lokalitách v Novom Meste, ktoré sa revitalizovali v rámci Namaľuj ciTy! Ďalšie infotabule budú nasledovať po informovaní Dopravného podniku. Realizácia z dôvodu časového zdržania pri vybavovaní spolupráce s Dopravným podnikom prebehne v roku 2015.

Gaudiho dielňa, Gabika Binderová, 4 979 € 
Opis projektu: Gaudího dielňa je projektom premeny spoločného priestoru – industriálnej plochy betónového plotu na komunitné umelecké dielo, ktoré odráža spoločné cítenie, zážitky a konanie ľudí žijúcich v Mierovej kolónii. 
V pilotnom projekte PR BANM získal projekt podporu, dobrovoľníci znečistený a zdravie ohrozujúci priestor vyčistili a upravili tak, aby ľudia nemuseli mať obavy pri prechode týmto spojom medzi cestou a Mierovou kolóniou. Časť plotu zazelenili a v dohodnutej časti začali prostredníctvom workshopov tvoriť (ne)tradičnú mozaiku – inšpirovanú prácou katalánskeho umelca A. Gaudího v Guellovej kolónii v Barcelone. Projekt bol natoľko zaujímavým, že aj náhodní okoloidúci strávili čas rozhovorom o dianí s dobrovoľníkmi rôzneho veku a postupne sa zapájala stále širšia verejnosť. Časť plotu určená na mozaiku sa postupne zväčšovala, pribúdalo tvorcov. V súčastnosti je miesto zmenené, plné nadšencov, s rozrastajúcou sa nádhernou mozaikou. Ostáva ešte veľká časť plotu, ktorá čaká na svoju premenu, ale samotnými účastníkmi vytipované ďalšie prístupové miesta do kolónie.
Časový harmonogram:
Workshopy cca. 3x týždenne pre obyvateľov Mierovej kolónie od mája do oktoóbra 2014 v poobedňajších hodinách
2x letná škola pre deti jún 2014
Workshopy pre jednotlivé skupiny vybrané dni máj-október 2014
Spolu cca 40 workshopových poobedí a dní
Účastníci: Obyvatelia Mierovej kolónie všetkých vekových kategórii, žiaci miestnej ZŠ a škôlky, deti z detského diagnostického centra, dobrovoľníci z firiem, učitelia, náhodní okoloidúci, umelci a rôzne záujmové skupiny
Škola dokorán, Ľubica Nosčáková, 1432,56€
Opis projektu: Projekt Škola dokorán mal za cieľ  prepojiť komunitu starých rodičov, rodičov a žiakov waldorfskej školy s okolitým komunitami- dôchodcami, rodičmi, deťmi z Mierovej kolónie. Formou spoločných činností v tvorivých dielňach, príťažlivých pre všetky generácie, na pôde školy pri spoločnom tvorení dôjde k ich vzťahovému prepojeniu, vzniknú kreatívne medzigeneračné dialógy, v ktorých sa zúčastnený učia od seba navzájom, vymieňajú si  skúseností a spolupracujú.
Časový harmonogram:
Apríl 2014- Veľkonočná megadielňa
25.november- 13. December: 4 dielničky:
- drevodielňa s výrobou a remeslami, tvorili sme podkovičkové klopkačky, prevažovačky, chodúle a pod., fyzikálne, rovnovážne , gravitačné atd.hračky
- hračky starých materí a otcov- šitie a výroba z filcu- zvieratká, kotuľáčik atd.
- ľud.remeselná dielňa- tvorenie rámikov na ručné tkanie, naťahovanie osnovy, minikoberčeky, zápästky atd,.
-vianočná megadielňa, vianočné remeslá ( vieme poskytnúť v prípade záujmu vypracované manuály kreatívnycgh dielní s nápadmi, návodmi a fotopostupmi tvoreného)

Cyklo dielňa, Andrej Ďumbala, 3002,53€
Opis projektu: Cieľom je vytvoriť dielnu, v ktorej budú k dispozícii nástroje a náradia pre opravu bicyklov, ktorá bude slúžiť ako centrum pre komunitu aktívnych občanov a nie len cyklistov, kde sa budú organizovať prednášky a workshopy na rôzne témy, ale najmä bicyklovej osvety. 
Realizácia: 
Projekt bol pôvodne zamýšľaný ako cyklodielňa v lodnom kontajneri, no ten sa nakoniec nepodarilo zabezpečiť v takej sume ako sa predkladateľ domnieval. Tak nakoniec od projektu odstúpil a chytili sa ho iní koordinátori, ktorí získali priestor v garážii pri Centrálenj knižnici BANM na Pionierskej 12, kde nakoniec cyklodielňe realizovali.
Časový harmonogram:
Príprava dielňe – september - október 2014
Otvorenie dielne – november 2014 
Prevádzka v zime dohodou, treba sa prihlásiť
Letná prevádzka – 1.4.-31.10. každý utorok 15.00-19.00
cyklodielňa bude fungovať aj v roku 2015
Dielňa na opravu bicyklov bude otvorená pre verejnosť v sezóne (1.4 - 31.10) raz do týždňa v utorok od 15:00 do 19:00. Oprava bicykla v tejto dielni nie je spoplatnená.
Mimo hodín pre verejnosť bude dielňa otvorená podľa dohody. (Kontakt na mail dielna@citybike.sk) Pomáhať budú dobrovoľníci, ktorí sa oprave bicyklov venujú vo svojom voľnom čase od roku 2008.
K dispozícii sú nasledovné nástroje:
•	všeobecné cyklonáradie
•	ručné frézy na cyklo závity
•	stojan na centrovanie kolesa
•	elektrické náradie
•	vonku umiestnené základné kľuče na údržbu bicykla (defekt)
Ďalšie aktivity:
•	organizovanie cyklo akcií (prednášky pre deti, workshopy,  diskusie..)

Bylinné Spoločenstvá, Martin Jankovič, 950 €
Opis projektu: Zámerom projektu bolo zasiatie pestrých bylinných a trávnych zmesí, ktoré môžu nahradiť klasické mestské trávniky. Projekt sa realizoval na cca 300 m2 v areáli pred základnou školou na Sibírskej ulici. Jednalo sa o relatívne málo udržiavaný trávnik, kde už v rámci jedného projektu boli vysadené aromatické a liečivé byliny. 
Pri realizácii projektu sme rešpektovali celkový charakter priestoru, ktorému sme prispôsobili aj výber osiva, tak aby bol docielený zámer projektu: vysiatie pestrej škály rastlín, ktoré budú plniť estetickú a ekologickú funkciu. Jedná sa o pilotný projekt, ktorý predstavuje inovatívny prístup k mestskej zeleni.
Projekt sa uskutočnil s pomocou klientov (ľudí bez domova) OZ Vagus, ktorí sa podieľali aj na predošlej realizácii školskej záhrady. Mali na starosti základnú prípravu pôdy na vysievanie, ktorá sa uskutočnila počas piatich platených brigád. Pri úprave pôdy neboli použité žiadne chemické látky, ktoré by potláčali rast pôvodných rastlinných druhov. Týmto ekologickým prístupom sa docieli ešte vyššia pestrosť rastlinných druhov a prospešného hmyzu. Nasledovali sme zaužívaný postup, pri ktorom osivo prezimuje v pôde a väčšina bude klíčiť až v jarnom období.
Vysiate boli nasledovné bylinné zmesy:
Paprsek – trávobylinná zmes do sucha, ktorá je ideálna na najviac exponovanú plochu, bez možnosti zalievania. Obsahuje 52 rôznych druhov tráv a kvitnúcich bylín.
Ďalšia zmes je vhodná na väčšinu stanovíšť, chudobných na živiny. Tvoria ju hlavne rôzne farebné druhy myšieho chvostíka. Tretia zmes je univerzálny bylinný trávnik, ideálny pre mestskú zeleň. Obsahuje 8 druhov travín a 11 druhov bylín.

Pestujeme DOBROtky, Barbora Petrgalová, 2300€
Opis projektu: Projekt zameraný na vytvorenie školskej záhrady, určenej na spoločné pestovanie a stretávanie sa predovšetkým žiakov, ľudí bez domova a seniorov.  Cieľom projektu je umožniť výmenu skúseností pri tvorení záhradky a pestovaní v nej. Okrem pestovania rastlín sa tak vytvorí priestor pre pestovanie medziľudských vzťahov medzi rozličnými skupinami, zvýši sa miera spolupráce a spolupatričnosti zainteresovaných. 
Realizácia:
slávnostne otvorenie školskej komunitnej záhrady sa uskutočnilo v piatok 26. septembra o 10:00 hod na Základnej škole na Sibírskej ulici č. 39.
Náročnejšiu prácu pri budovaní školskej záhrady zabezpečili ľudia bez domova z denného a integračného centra Domec, ktorí v rámci zlepšenia pracovných návykov a sociálnej integrácie predstavujú nenahraditeľnú súčasť projektu. Projekt chcel takto poukázať na schopnosť a snaživosť ľudí bez domova pracovať a aj tak ich začleňovať späť do spoločnosti.
Pre deti predstavuje školská záhradka s vybudovanými vyvýšenými záhonmi ideálny a fyzicky nenáročný spôsob, akým sa môžu priamo oboznámiť s tým, ako „rastie jedlo" a ako získaťk jedlu iný vzťah. Na pozemku je vybudovaný aj kompostér, kde sa budú môcť deti naučiť zhodnocovať organický odpad a následne ho využívať pri pestovaní. Tým získajú priamu znalosť o prírodných cykloch a využití pestovaných rastlín. 
Projekt koordinátori plánujú nadviazať na úspešnú prácu a podávajú rozširujúci projekt v participatívnom rozpočte 2015. 

Revitalizácia stanice Filiálka 2014, David Vereš, 3408,16€
Opis projektu: pri príležitosti 100.výročia Filiálky zorganizovať sériu podujatí, ktoré vyvrcholia premalovaním celej budovy na jej pôvodný vizuál, zahŕňajú: kultiváciu priestoru, vzdelávacie podujatia pre zúčastnených a tvorbu dokumentárneho filmu.
Realizácia: z obdržanej dotácie sa realizovalo nasledovné: 
Celodenná dobrovoľnícka akcia 1. - 27.9.2014 - maľovanie budovy, čistenie priestoru, prednášky, worskhopy, živé vystúpenie + občerstvenie pre dobrovoľníkov
Celodenná dobrovoľnícka akcia 2. - čistenie priechodu, následná výsadba a spreivodný program + príprava na 100. výročie budovy stanice Filiálka + príprava slávnsotnej plachty
Vyvesenie slávnostnej plachty počas 100. výročia stanice
Počas celého roka prebiehalo dotáčanie videodokumentárneho filmu o projekte.
Prevencia sociálnej izolácie osamelých seniorov, Marta Hrebičková, Eva Dobiašová, Ewa Tomková,
Cieľom projektu je prispieť ku skvalitneniu života osamelých starších ľudí s obmedzenými možnosťami pohybu, ktorí by uvítali pravidelné telefonické rozhovory s ústretovým človekom.
Realizácia projektu začala prebiehať od augusta 2014 pod záštitou Ing. Vojtechovej (vedúcej odd. sociálnych služieb). Financie sa použili na dohody o vykonaní práce za účelom telefonického oslovovania izolovaných seniorov. V auguste a septembri vykonávala oslovovanie pani Eva Dobiašová, od novembra pani Ewa Tomková.
Oslovovanie sa realizuje pomocou zoznamu kontaktov na osamelých seniorov, ktoré vypracovalo a priebežne dopĺňa sociálnej oddelenie MÚ NM BA. 
Ľudia reagujú na projekt pozitívne, vedia o aký projekt ide aj čo je jeho cieľom. Takmer 80% oslovených ľudí komunikáciu s MÚ NM BA víta, teší sa, že sa na nich nezabudlo, a že si rady vypočujeme ich problémy, čo i len malicherné. Väčšina z oslovených má zdravotné problémy, využíva taxík, ktorého náklady refunduje priamo MU NM BA. Ľudia, ktoré sú sebestační obyčajne nepotrebujú nič, a ani nemajú záujem o komunikáciu s úradom, pokiaľ to nie je nutné (zlé skúsenosti, majú toho dosť, chcú si poradiť samy, majú pocit otravovania). Asi len v 2% prípadoch som informovala o službe MÚ NM BA- refundácie výdavkov spojených s použitím taxíka za účelom návštevy lekára či nákupov. 
Financie na projekt sa dočerpajú v apríli 2015.
Koordinátorky projektu sa uchádzajú o priazeň verejnosti pokračovaním projektu, ktorý prihlásili do projektov participatívneho rozpočtu 2015.

Aj málo je niekedy veľa, Marta Radičová, 616,99€
Za projektom dovybavenia Denného centra Seniorov stála pani Marta Radičová, ktorá je aktívnou členkou klubu. Financie vyčlenené pre Participatívny rozpočet na projekt boli presunuté na oddelenie sociálnych služieb. Pod taktovkou spomínaného oddelenia bolo vypísané verejné obstarávanie na predmety, ktoré boli v projekte požadované. V súčasnosti si seniori z Denného centra seniorov užívajú nový televízor, ktorý môžu využívať pri mnohých aktivitách, ktoré ich pani vedúca Anna Čúzyová organizuje. Všetky zvyšné predmety napomohli Dennému centru seniorov pri jeho rozvoji a napredovaní.

Ako nájsť v tele zdravého ducha, Elena Ursínyová, 624€
Projekt “Ako nájsť v tele zdravého ducha” vedie pani Elenka Ursínyová, ktorá je zanietenou “športovkyňou” a členkou Klubu dôchodcov Denného centra seniorov Jeséniova. Projekt sa uskutočňuje na Základnej škole s materskou školou Jeséniova každú stredu v poobedných hodinách. Na cvičenie v telocvični školy stačilo priniesť menší uterák alebo teplé ponožky a chuť si zacvičiť. Veríme, že cvičenie napomohlo každému cvičiacemu, ktorý sa ho zúčastnil a ľudia s ním pokračujú i v domácom prostredí.

II. Participatívny proces „Škultétyho“
Plánovaním a realizáciou participatívneho procesu „Škultétyho“ bola Kancelária pre participáciu poverená v marci v roku 2014. Cieľom procesu bolo rozdelenie prostriedkov vo výške 22 tisíc euro z tzv. vyvolaných investícii od investora obytnej zástavby s názvom „Škultétyho“, neskôr premenovanej na „Rezidencia pri mýte“.
Kancelária pre participáciu navrhla participatívny proces, ktorý zahŕňa štyri etapy: informovanie, navrhovanie, rozhodovanie a realizáciu, pričom umožňuje rôznorodé formy občianskej participácie.
Cieľom prvej informačnej etapy bolo zasiahnuť, čo najviac obyvateľov lokality. Okrem pozvánok distribuovaných na vchodové dvere domov zahŕňala táto etapa aj vytvorenie dvoch informačných tabúľ - kontaktných bodov, kde bolo možné taktiež odovzdať vlastný návrh, resp. informovať sa o podaných návrhoch a celkovom procese. Jeden kontaktný bod – fyzický, bol zriadený v centrále knižnice mestskej časti na Pionierskej 12, druhý – virtuálny, možno nájsť na pr.banm.sk.
Druhá etapa sa venovala predovšetkým navrhovaniu a počas nej sa uskutočnilo verejné stretnutie v priestoroch knižnice. Zámerom bola prezentácia procesu a zbieranie návrhov a podnetov. Po tomto stretnutí sa návrhy a podnety spracovali spolu s ďalšími odovzdanými v informačných bodoch a na verejnom stretnutí občanov so starostom ešte v lete v roku 2013.  Vznikol tak jednotný dokument, v ktorom sa návrhy rozčlenili do jednotlivých tematických kategórií. Celkovo Kancelária zozbieral viac než sto nápadov. Po konzultáciách s navrhovateľmi z radov občanov a kompetentnými oddeleniami MÚ sa desať návrhov spracovalo do jednotnej projektovej dokumentácie.
Rozhodnutie o realizácii navrhovaných projektov padlo v tretej etape, ktorá taktiež zahŕňala verejné stretnutie (15.10.), ktorého zámerom bola prezentácia projektov a verejné hlasovanie uskutočnené v čase od15.10 do 24.10. V rámci hlasovania si obyvatelia mohli z desiatich možností vybrať maximálne štyri a vyplnený hlasovací lístok priniesť do knižnice, kde bola viac než týždeň k dispozícii hlasovacia urna. Celkovo sa zapojilo 336 hlasujúcich. Finančnú podporu získalo päť najúspešnejších intervencií. Najväčší záujem vzbudila snaha o pokračovanie v revitalizácii zdevastovaného priestoru bývalej stanice Filiálka. Napriek neochote majiteľa pozemku, ktorým sú slovenské železnice, sa podarilo dosiahnuť hmatateľné zmeny. Ďalšie kroky budú smerovať k snahe pokračovať v revitalizácii, zapojiť čo najviac obyvateľov z okolia a pokračovať v komunikácii so železnicami tak, aby sa namiesto nečinnosti našli spôsoby ako dočasnou architektúrou a jednoduchými krokmi tento zanedbaný priestor skultivovať a bezpečne využívať. Na druhom mieste skončil projekt Revitalizácie stromoradia na Račianskej. Ide vlastne o pokračovanie úspešnej revitalizácie, ktorá sa začala už pred dvoma rokmi pod vedením koordinátorky projektu Ľubice Križanovej z OZ Biely kríž. Peniaze sa využijú na dosadenie stromov v úseku od Zváračského ústavu až po Račianske mýto. Realizácia je plánovaná na jar budúceho roka. Na treťom mieste sa umiestnila intervencia s názvom Úprava a obnova malého parku Americká - Račianska. Podľa slov navrhovateľky tohto projektu Natálie Gyarmatyovej je jeho cieľom „zvýšiť návštevnosť, bezpečnosť a čistotu parčíka medzi Americkou a Račianskou drobnými revitalizačnými úpravami lavičiek, dlažby, oporného múrika, chodníka a detskými prvkami“. Na štvrtom mieste sa umiestnila Rekonštrukcia schodiska medzi ulicami Sibírska a Cígera – Hronského, ktoré je v súčasnosti v dezolátnom stave. Posledným aspoň čiastočne podporeným projektom je Zelená terasa v knižnici na Pionierskej.
Ako štvrtá etapa je naplánovaná samotná realizácia projektov.

III. Participatívne plánovanie „Cykloštadión“
Kancelária pre participáciu verejnosti bola v septembri 2013 poverená spoluprácou s oddelením životného prostredia a územného plánovania na participatívnom plánovaní a prieskumu verejnej mienky k premene areálu po bývalom cykloštadione. Participatívny proces plánovania s verejnosťou začal už v júni roku 2013. Do prieskumu sa zapojilo vyše 500 Bratislavčanov prevažne z okolia predmetnej lokality, odborná verejnosť, zástupcovia okolitých firiem a neziskových iniciatív. Formy participácie , ktoré sme využili zahŕňajú dotazníkový prieskum - online a do schránok obyvateľov lokality so 7 zbernými miestami v základných školách a seniorských centrách,  štyri plánovacie stretnutia s verejnosťou, odborné fórum k témam architektúry a urbanizmu, dopravy a zelene a životného prostredia a zapojenie FA STU na overení inovatívnych riešení územia a tvorbe analytických podkladov.
Stručný prehľad uskutočnených aktivít so zapojením verejnosti:
Verejná diskusia
Dotazníkový prieskum
Plánovacie stretnutie s verejnosťou
Hlasovanie verejnosti
Stretnutie podnikateľov
Stretnutie občianskych iniciatív a neziskových organizácií
Spolupráca s FA STU
Stretnutie odborníkov na dopravu
Stretnutie odborníkov na architektúru a urbanizmus
Stretnutie zástupcov bytových domov v lokalite

Témy participatívneho plánovania
Z výsledkov analýzy územia je jasné, že priestor má potenciál byť využívaným územím pre šport a rekreáciu, pretože je dobre dostupný, okolie podporuje športové využitie parku svojimi prevádzkami, stabilizované obytné územie v kontakte s lokalitou má príjemnú mierku rpe obyvateľov. Limity priestoru a okolia sa ukázali hlavne v nedostatočne riešenej parkovacej politike, potrebe cyklodopravy, údržby a čistoty verejných priestorov a zelene v okolí. Priestor má vďaka charakteru okolia a svojej bývalej náplne špecifickú identitu a genius loci, ktoré si žiada podľa odborníkov aj laikov zvýrazniť. Témy, ktorým sme sa venovali a ktoré vzišli ako dôležité sme zaradili do kategórií:
•        verejný priestor
•        mestská zeleň
•        aktívny oddych a šport
•        spoločenský priestor
•        obraz, charakter a identita
•        doprava a prepojenia
•        partnerstvá a komunity
Pričom každá kategória má presne stanovené požiadavky, ktoré obyvatelia očakávajú od návrhu a realizácie. Revitalizácia areálu bývalého cykloštadiónu je takto príkladom koncepčného a strategického postupu pri premene verejného priestoru.
Na základe uskutočneného prieskumu bola pripravená architektonická súťaž návrhov, do ktorej sme pripravovali podklady a záverečná správa z plánovania bola jedným z kľúčových podkladov pre súťažiacich. 

PROCES PARTICIPATÍVNEHO ROZPOČTU 2015

Proces participatívneho rozpočtu pre rok 2015 plne korešponduje s dokumentom MECHANIZMUS SCHVAĽOVANIA PARTICIPATÍVNEHO ROZPOČTU schváleným Miestnym zastupiteľstvom mestskej časti Bratislava-Nové Mesto. dňa 3. 6. 2014 uznesením č. 22/16.
V rámci prípravy participatívneho rozpočtu pre rok 2015 Kancelária realizovala nasledujúce činnosti:
- verejné zhromaždenia konkrétnych štvrtí mestskej časti Kramáre, Koliba, Škultétyho (západ), Teplická, Mierová kolónia, Biely kríž. Celkovo sa v tomto období uskutočnilo deväť takýchto zhromaždení;
- zber a spracovanie podnetov - prostredníctvom dotazníkov online a dotazníkov distribuovaných na verejných stretnutiach. Tieto formuláre sa spracovávajú a klastrujú do jednotlivých tematických kategórií a zároveň prebiehajú konzultácie s kompetentnými oddeleniami úradu MČ.
- mapovanie potrieb obyvateľov MČ, ich systematizácia a postupné spracovanie v podobe dokumentov a zobrazení v rámci interaktívnych máp; 
- konzultácie pripravovaných občianskych projektov na rok 2015 s predkladateľmi projektov a príprava projektových dokumentácií;
- konzultácie pripravovaných zadaní pre rok 2015 s predkladateľmi a vedúcimi relevantných oddelení na MÚ BANM;
- web pr.banm.sk :  aktualizácia a administrácia stránok, noviniek, pozvánok, zápisníc z verejných stretnutí, vrátane stránok jednotlivých štvrtí a ich projektov; zabezpečenie online diskusie;
- informačná kampaň, ktorá zahŕňa pravidelné výstupy v časopise Hlas NM, prípravu plagátov a informačných materiálov, kampaň v MHD Bratislava a mediálne výstupy v rôznych médiách miestnej a celoslovenskej pôsobnosti, poskytovanie informácií a konzultácie pri tvorbe diplomových a bakalárskych prác; 

Okrem uvedených aktivít bude Kancelária v najbližšom období realizovať aj nasledujúce činnosti:
- kompletizácia prípravy občianskych projektov a zadaní v spolupráci s občanmi a relevantými oddeleniami úradu do podoby štandardizovaných projektových dokumentácií;
- uverejnenie projektových dokumentácií všetkých navrhovaných občianskych projektov a zadaní za účelom ich pripomienkovania a diskusie o nich;
- Verejná prezentácia projektov a zadaní 12.2.2015 o 17,00 v Stredisku kultúry na Vajnorskej;
- Uverejnenie záznamu z Verejnej prezentácie na internete;
- Rozhodovacie procesy, ktoré budú zahŕňať:
    Verejné zvažovanie - 19.2.2015 v zasadacej sieni na MÚ BANM;    
    Verejné hlasovanie – fyzické 12.-20.2.2015 prostredníctvom hlasovacích lístkov
               - 12.-20.2.2015 prostredníctvom internetu

Komplexné informácie sú k dispozícii na pr.banm.sk